Diari Oficial de la Generalitat Valenciana


Sumari del DOGV 9377, del 07-07-2022 (2022/6182)

RESOLUCIÓ de 7 d'abril de 2022, del director general de Qualitat i Educació Ambiental, per la qual es formula l'informe d'impacte ambiental del projecte de planta solar fotovoltaica El Lobo, del terme municipal d'Elda-Novelda. Expedient: (2084890) 146/2021/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9377

Data del DOGV
:   07-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6182


Data del document
:   07-04-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Elda
    * Novelda
    * impacte ambiental

RESOLUCIÓ de 7 d'abril de 2022, del director general de Qualitat i Educació Ambiental, per la qual es formula l'informe d'impacte ambiental del projecte de planta solar fotovoltaica El Lobo, del terme municipal d'Elda-Novelda. Expedient: (2084890) 146/2021/AIA. [2022/6182]  
«Informe d'impacte ambiental  
Expedient: 146/2021/AIA.  
Títol: Planta solar fotovoltaica El Lobo.  
Titular: Preval Renewable 2, SL.  
Òrgan substantiu: Servei Territorial d'Indústria, Energia i Mines d'Alacant (ATREGI/2020/101/03).  
Localització: Elda-Novelda (Alacant).  
  
Tramitació administrativa  
En data 8 de setembre de 2021, el Servei Territorial d'Indústria, Energia i Mines d'Alacant va donar trasllat a aquest òrgan ambiental de la sol·licitud d'avaluació d'impacte ambiental simplificada del projecte. Aquesta s'acompanya de:  
- Document ambiental d'avaluació d'impacte ambiental simplificada, memòria i annexos.  
- Projecte tècnic d'execució de la planta solar fotovoltaica, subestació elèctrica i línia aèria, memòria i annexos.  
- Estudi d'integració paisatgística (revisió.06.2021).  
S'han rebut informes acreditatius de la compatibilitat del projecte amb el planejament urbanístic i amb les ordenances municipals relatius a aquest, que són els següents:  
- Informe de compatibilitat urbanística de l'Ajuntament d'Elda, de data 11 de març de 2020, condicionat al compliment d'aquest i a l'obtenció prèvia de la declaració d'interés comunitari, de conformitat amb l'article 223 del text refós de la Llei d'ordenació territorial, urbanisme i paisatge (TRLOTUP) i altres informes sectorials preceptius.  
- Informe de compatibilitat urbanística de l'Ajuntament de Novelda, condicionat a l'obtenció prèvia de la declaració d'interés comunitari, de conformitat amb l'article 223 del TRLOTUP i a l'obtenció de l'informe previ de la conselleria competent en matèria d'agricultura, de conformitat amb l'article 7 de la Llei 5/2019, de 28 de febrer.  
  
Així mateix, tal com estableix l'article 46 de la Llei 21/2013, de 9 de desembre (d'ara en avant LEA), aquest òrgan ambiental va realitzar consultes a les següents administracions públiques afectades en data 10 de desembre de 2021: Confederació Hidrogràfica del Xúquer, Subdirecció General de Medi Natural i Avaluació Ambiental, Servei de Patrimoni Cultural, Subdirecció General d'Ordenació del Territori i Paisatge, i ajuntament d'Elda i Novelda. Es va posar a la seua disposició el document ambiental del projecte i s'han rebut els informes següents:  
  
- Informe desfavorable de l'Ajuntament d'Elda, de data 18 de gener de 2022, a causa d'incompatibilitats del projecte amb les previsions del planejament urbanístic, que va per sòl protegit d'interés paisatgístic, i per incongruències entre l'acord de la Comissió Territorial d'Urbanisme d'Alacant en què es declara la DIC i el document ambiental presentat en el tràmit de consultes quant a la superfície ocupada per la planta (43,12 ha de la DIC, enfront de les 61,43 ha del document ambiental de data.05.2020). Juntament amb l'informe, s'ha donat trasllat de les al·legacions presentades davant el registre d'aquest òrgan per part de l'associació Trekrural, en les quals se sol·licita la delimitació parcial de les vies pecuàries que concorren en el projecte.  
  
- Informe favorable de la Subdirecció General de Medi Natural i Avaluació Ambiental, de data 7 de febrer de 2022, condicionat al compliment d'una sèrie de mesures quant a l'impacte sobre terreny forestal, vies pecuàries i afeccions sobre fauna, flora i hàbitats naturals.  
  
- Informe favorable de la Confederació Hidrogràfica del Xúquer, de data 11 de febrer de 2022, condicionat al fet que es duguen a terme les especificacions relatives a la protecció dels llits; a l'obtenció, si escau, de la concessió justificant el volum i l'origen d'aigua necessària, i a l'obtenció de la preceptiva autorització d'aquest òrgan en cas d'ocupació de domini públic hidràulic, de manera prèvia a l'execució de les obres.  
En data 31 de gener de 2022, el Servei Territorial d'Indústria, Energia i Mines d'Alacant emet un informe relatiu a la correcció d'errors en la sol·licitud d'informe d'impacte ambiental en què aporten nova documentació, entre la qual destaca un nou document ambiental, amb una àrea i una superfície d'implantació de la instal·lació conforme amb el que s'estableix en la DIC (43,12 ha). Addicionalment, s'aporta una actualització de la cartografia i del projecte tècnic.  
En aquesta nova aportació de documentació consta la declaració d'interés comunitari (d'ara en avant DIC), emesa pel Servei Territorial d'Urbanisme d'Alacant, en data de 17 de setembre de 2021, de conformitat amb l'article 223 del Decret legislatiu 1/2021, de 18 de juny (d'ara en avant TRLOTUP). S'esmenten per la seua rellevància a efectes ambientals els informes emesos al si de la tramitació de la DIC:  
- Informe favorable en matèria d'inundabilitat del Servei de Gestió Territorial, de data 24 de novembre de 2020, condicionat al compliment de les consideracions d'adequació d'infraestructures d'acord amb l'article 21 la normativa del PATRICOVA.  
- Informe favorable de la Direcció General de Cultura i Patrimoni, de data 15 de gener de 2021, als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, amb subjecció al condicionat d'índole arqueològic, paleontològic i etnològic referides en aquest informe.  
- Informe favorable del Servei d'Infraestructura Verda i Paisatge, de 15 de setembre de 2021, condicionat al compliment de les mesures d'integració paisatgística indicades en aquest informe per a l'adequada integració visual de la instal·lació.  
En data 17 de març de 2022, el Servei d'Avaluació d'Impacte Ambiental emet una notificació a l'ajuntament d'Elda perquè, en el termini de 10 dies, de conformitat amb l'article 80 de la Llei 39/2015, d'1 d'octubre, emeta, si escau, un nou informe després de l'esmena d'errors en la documentació aportada del Servei Territorial d'Indústria, Energia i Mines d'Alacant. No s'ha produït resposta per part de l'Ajuntament d'Elda.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
La implantació de fonts d'energia renovable és un dels objectius establits en la normativa europea amb la finalitat de disminuir les emissions de gasos d'efecte d'hivernacle i la dependència de combustibles fòssils. A pesar que en l'Estratègia valenciana de canvi climàtic i energia 2030 es preveu l'increment de la participació d'energia solar fotovoltaica sobre la producció total d'energia, actualment la potència instal·lada és reduïda i es requereix l'aprovació de projectes tenint en compte l'impacte ambiental que suposa.  
El projecte promogut per Preval Renewable 2, SL, preveu l'execució i la posada en funcionament d'una planta solar fotovoltaica al terme municipal d'Elda i Novelda (Alacant).  
L'àrea cadastral vinculada és de 78,20 ha, i abasta les parcel·les 67, 69 i 71 del polígon 7 del municipi d'Elda, i les parcel·les 1 i 27 del polígon 1 del municipi de Novelda. L'àrea de la superfície ocupada associada al perímetre envolupant de tots els equips i infraestructures és de 43,12 ha. Els mòduls solars són de tipus monocristal·lí bifacials i s'instal·laran sobre seguidors solars orientables per a obtindre un major rendiment del recurs solar, la fonamentació del qual es desenvoluparà per clavament.  
La potència instal·lada serà de 39,94 MWp i 36,08 MWn distribuïts en 59.696 mòduls de 670 Wp cadascun. Els panells es connecten en sèrie i s'agrupen en 16 inversors de strings per al seu posterior augment de tensió en la subestació elèctrica SET El Lobo 30/66 kV que servirà per a l'evacuació d'energia del parc fotovoltaic mitjançant una línia d'alta tensió. Aquesta línia elèctrica és aèria i de 2.183 metres de longitud, amb 11 suports. La línia va primer cap a l'est i vorejant la serra del Bateig, es dirigeix després cap al nord, paral·lela a l'autovia d'Alacant (E-903), fins a enfrontar-se amb l'existent SET Petrer 66 kV, amb la qual s'unirà mitjançant un tram subterrani de 10 m per a salvar l'autovia.  
L'accés a la planta es realitzarà des de l'autovia d'Alacant (A-31), per l'eixida 210 que connecta amb el camí del Bateig, el qual es troba actualment asfaltat. Posteriorment, la ruta d'accés continua per un camí rural i un camí denominat partida Estació de Monòver. Les dimensions són prou grans per al trànsit de vehicles pesants necessaris per al trasllat de materials a la parcel·la i no és necessària la creació de nous vials per a accedir a la instal·lació.  
  
Per a l'execució del projecte es preveu una adequació del terreny prèvia que consisteix en: desbrossament i neteja del terreny, deixant una superfície apta per als treballs posteriors; clos perimetral cinegètic de 5.600 metres aproximadament, que permetrà el pas de fauna a través; adequació dels vials interiors per a la connexió entre zones de la instal·lació; implantació d'un sistema de drenatge per a l'evacuació d'aigües pluvials, i obertura de rases subterrànies per a les línies elèctriques i la fonamentació dels equips electromecànics.  
Es procedirà a la construcció d'un edifici per a albergar els equips de control, sistemes de mesura, protecció, comunicació i auxiliars, així com les cel·les d'alta tensió que escometran les línies en 30 kV. Quant a la línia aèria d'alta tensió, es procedirà a l'obertura de fonamentacions per mitjans mecànics, muntatge de les torres i hissada dels suports reduint el nombre d'entroncaments necessaris, i l'estesa de cablejat per l'estructura.  
Finalitzada la vida útil de la planta fotovoltaica, es procedirà al desmantellament de les instal·lacions i infraestructures i a la restauració del terreny a les condicions anteriors a l'execució de les obres.  
Ubicació del projecte  
El document ambiental analitza una sèrie d'alternatives de localització de la planta solar fotovoltaica, incloent-hi l'alternativa zero, la qual és descartada a causa del no aprofitament de fonts d'energia renovables necessàries per a la transició ecològica, la disminució de gasos d'efecte d'hivernacle i l'augment del rendiment econòmic de la zona, en detriment de la baixa rendibilitat que suposa un ús del sòl agrícola.  
  
Així mateix, analitza tres alternatives addicionals, tenint en compte consideracions intrínseques del projecte, mediambientals i socioeconòmiques. Es descarten les alternatives 2 i 3, situades en terrenys de cultiu de secà a la localitat de Monforte del Cid, per la previsible longitud de la línia d'evacuació fins al SET Petrer, que suposa un major impacte paisatgístic. Se selecciona l'alternativa 1, que es troba projectada en parcel·les situades entre els termes d'Elda i Novelda, i els nuclis poblacionals més pròxims són Novelda i Monòver, situats a 5 i 2,5 km de distància respectivament. El clos es troba encaixat entre una pedrera de marbre situada al nord-est, un abocador al sud-est i una línia de ferrocarril que envolta la parcel·la per la part oest.  
  
L'alternativa seleccionada té una superfície útil de 43,12 ha, sent terrenys de cultiu de secà (34,20 ha), zones desarborades compostes per vegetació de matoll-pasturatge (8,52 ha) i un enclavament xicotet pertanyent a la pedrera Bateig 2 (0,4 ha). La zona de matoll afectada, malgrat la seua degradació aparent, està catalogada com a hàbitat d'interés comunitària prioritari (vegetació gipsícola mediterrània).  
  
Addicionalment, s'analitzen alternatives quant a la línia d'evacuació, i se selecciona la més viable en termes tècnics i mediambientals en optimitzar la longitud de la línia, eliminar l'afecció a sòl forestal estratègic i disminuir el nombre d'encreuaments necessaris i la seua visibilitat.  
  
Conforme amb l'alternativa seleccionada del conjunt del projecte, d'acord amb la planificació urbanística de l'Ajuntament d'Elda, part de la instal·lació es troba en sòl no urbanitzable qualificat com a sòl protegit d'interés paisatgístic (UN-1R) i part en sòl de valor agrícola d'ús extensiu (UN-3), i s'emet compatibilitat urbanística de l'ajuntament favorable i condicionada (entre altres) a la no-execució de moviments de terra, obres d'urbanització i parcel·lació; l'aprovació d'un pla especial en cas d'obertura de camins rurals; la no-construcció d'allò que supose importants moviments de terra o una alteració del paisatge, i l'adopció de mesures correctores sobre elements de patrimoni etnològic. Quant a la part del projecte situada al terme municipal de Novelda, es troba en terreny qualificat com a sòl no urbanitzable comú rústic (SNU/CR) de tipus agropecuari, i és compatible amb el planejament municipal vigent.  
  
La zona prevista es troba prou allunyada del nucli urbà com per a no ocasionar molèsties (soroll, pols, visibilitat). A més, presenta un relleu fonamentalment pla amb pendents entre el 0-10 %, amb algunes franges de pendent superior al 15 %. La línia d'evacuació se situa en el vessant sud de la serra del Bateig, i arriba a travessar zones amb pendents superiors al 20 %.  
Quant al risc d'inundació, es determina afecció per perillositat de nivell 1 en la part oest de la parcel·la 67, i perillositat geomorfològica en les parcel·les 69 i 71 del polígon 7, tal com s'observa en la cartografia del PATRICOVA. La zona no presenta interés quant a la vulnerabilitat d'aqüífers, i és de permeabilitat molt baixa en la zona sud del projecte, i alta en la zona nord, i s'ha de minimitzar-se el segellament del sòl.  
  
El projecte no es troba superposant geogràficament cap espai natural protegit dels recollits en la Llei 11/1994, de 27 de desembre, ni espai de la Xarxa Natura 2000, ni es preveu afecció a distància sobre algun dels seus elements i a la seua connectivitat amb la resta dels espais. La línia d'evacuació de la planta solar fotovoltaica El Lobo afecta la zona de protecció d'avifauna per línies elèctriques inclosa en la Resolució de 6 de juliol de 2021. Així mateix, la parcel·la 67 del polígon 7 d'Elda i la parcel·la 1 del polígon 1 de Novelda estan catalogades com a terreny forestal ordinari segons el PATFOR.  
  
Característiques del potencial impacte  
L'execució del projecte comporta l'ocupació de sòl dedicat al cultiu que actualment està erm, i terrenys de matoll-pasturatge pertanyents a l'hàbitat protegit núm. 1520 (vegetació gipsícola ibèrica), amb espècies típiques mediterrànies com espart, timó, llentiscle, etc. Així mateix, d'acord amb l'informe emés per l'òrgan competent, en la zona projectada hi ha presència d'una espècie de flora denominada boja groga (Astragalus alopecuroides ssp. grosii) inclosa en el Catàleg valencià d'espècies de flora amenaçades, que s'ha de respectar desplaçant els mòduls a les zones lliures d'aquesta espècie.  
Es preveu una possible afecció a l'espècie mussol reial (Bubo bubo), present en figures de protecció com la directiva d'ocells o la llista d'espècies silvestres en règim de protecció especial, havent-se d'aplicar mesures correctores i vigilància ambiental.  
S'ha realitzat un estudi d'avifauna annex on s'han recopilat dades sobre avifauna vista a través de l'observació en atalaiadors i transsectes. De les 121 espècies presents en l'àmbit segons la bibliografia (4 d'aquestes incloses en instruments de protecció estatal i regional), s'han reconegut 31 espècies lligades a mitjans antropitzats i agrícoles com, entre altres, estornins, caderneres, puputs i tórtores. Per això, s'adopten mesures per a minimitzar el desplaçament i la destrucció de les mateixes espècies, els seus nius i hàbitats, com la preservació de vegetació sota els mòduls, la no-utilització de llum artificial o mesures per evitar la col·lisió amb el clos perimetral o la línia elèctrica. D'acord amb l'informe emés per la Subdirecció General de Medi Natural i Avaluació Ambiental, les obres d'execució afectaran l'espai vital i l'alimentació de l'espècie mussol reial (Bubo bubo) la qual es troba inclosa en figures de protecció com la directiva d'aus o la llista d'espècies silvestres en règim de protecció especial. Per això, es proposa la instal·lació de quatre talaies al llarg de la planta solar.  
  
La línia d'evacuació es troba en zona de protecció d'avifauna per línies elèctriques inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció d'avifauna contra la col·lisió i l'electrocució. L'estudi d'impacte ambiental no preveu aquesta circumstància pel fet que, en el moment de l'inici de la tramitació administrativa, no estava inclosa en aquest àmbit espacial. No obstant això, s'integraran mesures de prevenció contra la col·lisió i l'electrocució establides en els articles 6 i 7 del Reial decret 1432/2008, de 29 d'agost.  
S'ha realitzat un estudi d'integració paisatgística, el qual ha sigut modificat després de l'informe emés pel Servei d'Infraestructura Verda i Paisatge que requeria l'esmena de mesures d'integració. Aquestes mesures són majoritàriament relatives a la fase d'execució del projecte i tenen com a objectiu, entre altres, respectar la topografia i els elements protegits per la normativa municipal existent, mantindre i millorar la coberta vegetal, minimitzar els efectes de la circulació de vehicles i de la implantació d'infraestructures, reculada dels panells i inserció de pantalla vegetal en la zona paral·lela al ferrocarril, acabats cromàtics dels components, etc. Addicionalment, l'informe inicial estima el desplaçament de la línia d'evacuació a una zona situada més al sud pel fet que la projectada inicialment travessava la part alta de la serra de Bateig i ocasionava una major fragmentació del territori. Aquesta mesura ha sigut presa pel promotor i ha modificat el projecte, i té l'informe favorablement del Servei d'Infraestructura Verda i Paisatge.  
  
Tant el recinte nord de la instal·lació com la línia d'evacuació afecten terreny forestal ordinari de tipus matollar-herbassar, el qual resultarà afectat després del desbrossament i moviment de terres, i no afecten sòl forestal estratègic. S'aplicaran mesures d'eliminació o minimització d'aquest impacte com la no-utilització d'herbicides químics o la minimització de vegetació desbrossada i es procurarà mantindre vegetació natural sota els mòduls, així com el compliment de la legislació vigent en matèria d'incendis forestals.  
La zona presenta vulnerabilitat mitjana i permeabilitat alta d'aqüífers en la zona nord i vulnerabilitat i permeabilitat molt baixes en les parcel·les situades al sud, i es qualifica com a àrea sense interés quant a la recàrrega d'aqüífers. L'estudi no estima que es produïsca contaminació per infiltració ni alteració de l'escolament superficial a causa del baix volum de substàncies perilloses utilitzades. Es tindran en compte mesures com la correcta gestió dels residus produïts durant les fases d'execució i funcionament, la implantació d'un punt net impermeabilitzat per a l'apilament de residus perillosos o mesures preventives davant el vessament puntual d'olis.  
En l'àrea d'execució hi ha dos barrancs, el barranc del Bateig, que es troba circumdant a la zona barrada al sud-est, i un barranc sense nom que va per davall de la línia d'evacuació. En cas d'implantar elements constructius en la zona de policia d'aquests barrancs, s'obtindrà la preceptiva autorització per ocupació del domini públic hidràulic per part de la Confederació Hidrogràfica del Xúquer. Així mateix, es respectarà la zona de servitud reculant el clos amb una distància mínima de 5 metres en la zona sud-est.  
De conformitat amb l'informe emés pel Servei de Gestió Territorial i amb el document ambiental, hi ha zones amb perillositat geomorfològica d'inundació que no fan incompatible la implantació de seguidors solars, i s'ha d'adequar la infraestructura de conformitat amb l'article 21 de la normativa del PATRICOVA, per la qual cosa els suports o qualsevol infraestructura situada en zona inundable a una cota superior a 30 cm de la del terreny circumdant, no provocaran un increment del risc d'inundació. A més, les zones de drenatge natural quedaran lliures d'obstacles i no s'instal·lar seguidors ni centres de transformació, s'instal·larà un vallado clos permeable a l'aigua, i s'implementarà una assegurança i un pla d'emergència enfront d'inundacions, d'acord amb l'article 26 d'aquesta norma.  
Quant a vies pecuàries, la línia d'evacuació creua en aeri la Cañada Real de Monteagudo, de 75 metres d'amplària legal, i en les parcel·les 67 i 71 del polígon 7 d'Elda es troba la vereda de los Serranos, amb una amplària legal de 20 metres. Tal com s'esmenta en l'estudi d'impacte ambiental, es disposarà el clos de manera que es respecte aquesta amplària, no obstaculitzant el pas de persones i bestiar, i no disposant de materials d'obra sobre la via. Així mateix, els suports de la línia d'evacuació hauran de respectar l'amplària legal o sol·licitar autorització d'ocupació de conformitat amb la Llei 3/2014, d'11 de juliol.  
  
S'ha elaborat una memòria d'impacte patrimonial i valoració d'afeccions al patrimoni cultural. Pel que fa al patrimoni arqueològic, les afeccions recauen sobre l'AVA pont de la Jaud, sobre la qual s'establirà un marge de seguretat de 50 metres, i l'AVA rambla del Bateig, afectada de manera tangencial per la línia d'evacuació i els desmunts de la qual es realitzaran subjectes a seguiment arqueològic intensiu. Relatiu al patrimoni paleontològic, no es descriu la presència de fòssils d'interés rellevant en els materials triàsics; malgrat això, es realitzarà un seguiment durant el moviment de terres i es notificarà qualsevol troballa accidental durant l'execució de l'obra a l'òrgan competent. Sobre els elements d'interés etnològic inventariats en l'àmbit, s'aplicaran mesures correctores i compensatòries com ara, entre altres: reconstrucció i conservació d'elements, abalisaments, restriccions d'ús de maquinària en proximitat o reposició de fites.  
  
No es preveu contaminació atmosfèrica ni soroll durant l'explotació de la instal·lació. En la fase d'execució, es prendran mesures per a minimitzar els nivells acústics emesos pels vehicles i l'emissió de pols a l'atmosfera, com la revisió periòdica de la maquinària, la compactació prèvia dels vials, l'ús de lones en camions que transporten terra o la limitació de la velocitat.  
Les aigües residuals generades durant el funcionament de la planta relatives a la neteja personal es recolliran en un depòsit estanc per a la seua posterior retirada per un gestor autoritzat.  
El pla de vigilància ambiental proposa la implantació d'un programa de seguiment que s'ajuste al contingut establit en l'autorització administrativa, que ha d'incloure el control d'impactes, mesures correctores i preventives tant en la fase d'execució com en el funcionament de la instal·lació. Durant l'execució, la informació recollida es plasmarà en informes trimestrals i informes extraordinaris en cas d'incidències imprevistes. En la fase de funcionament es realitzaran visites i un seguiment de l'afecció sobre l'avifauna i el control de la gestió de residus, i s'emetran informes amb periodicitat anual durant els tres primers anys, on es mostre l'estat de les actuacions i l'eficàcia de les mesures correctores implantades.  
Després de la vida útil del projecte, es procedirà al desmantellament de la instal·lació, incloent-hi la retirada dels enderrocs generats a un abocador autoritzat i restaurant els factors biòtics i abiòtics afectats.  
  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte de planta solar fotovoltaica constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4.i del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el projecte de planta solar fotovoltaica El Lobo, promogut per Preval Renewable 2, SL, en les parcel·les 67, 69 i 71 del polígon 7 del terme municipal d'Elda, i en les parcel·les 1 i 27 del polígon 1 de Novelda (Alacant), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental, als termes d'aquest informe i, en particular:  
  
1. S'executaran les mesures d'integració paisatgística desenvolupades en l'estudi d'integració actualitzat, incloent-hi la modificació del traçat de la línia d'evacuació i la inclusió d'una pantalla vegetal paral·lela a la zona del ferrocarril.  
2. L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
3. No es col·locaran seguidors solars ni centres de transformació en les zones de drenatge natural, que hauran de quedar lliures d'obstacles. A més, les franges amb perillositat geomorfològica compliran les prescripcions de la normativa del PATRICOVA.  
4. Es respectarà la zona de flux preferent dels barrancs presents en l'àmbit d'actuació i s'obtindrà, abans de l'execució de l'obra, la preceptiva autorització de la Confederació Hidrogràfica del Xúquer per l'ocupació de les seues zones de policia (100 m), de conformitat amb l'article 9 del Reglament del domini públic hidràulic.  
5. Es disposarà de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, i no haurà de fer-se apilament en vies pecuàries, zones amb pendents elevats i perillositat d'inundació i s'hauran d'establir les zones de recollida de residus.  
6. Atesa la presència de sòl forestal ordinari en l'àmbit d'actuació, durant les obres i l'explotació se seguiran les prescripcions del Decret 7/2004, de 23 de gener, del Consell de la Generalitat Valenciana, sobre mesures de seguretat i prevenció en incendis forestals.  
  
7. Pel que fa a la possible afecció a les vies pecuàries de la vereda de los Serranos i la Cañada Real de Monteagudo, es respectaran les seues amplàries legals quant a la imposició del clos perimetral i els suports de la línia d'evacuació, o bé, se sol·licitaran les pertinents autoritzacions d'ocupació de conformitat amb la Llei 3/2014, d'11 de juliol, de la Generalitat, de vies pecuàries.  
8. S'executaran les mesures de protecció i conservació del patrimoni paleontològic, arqueològic o etnogràfic. Si durant l'execució de les obres es produïren troballes, el promotor haurà de comunicar-ho a la Conselleria de Cultura de manera immediata, i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
9. L'emissió de l'autorització administrativa de tancament definitiu de la central obligarà al promotor al desmantellament d'aquesta.  
10. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial enfront de l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 7 d'abril de 2022.- El director general de Qualitat i Educació Ambiental: Joan Piquer Huerga.»